Постанак Принципата

Од 43. године пре Хр. сву власт у римској држави имали су тријумвири. Из грађанских ратова, у којима је успео да уклони своје супарнике, Октавијан је изашао као апсолутни господар Римског света: после битке код Акција, под његовом командом нашла се свеукупна војна сила — 60 легија. Како je Октавијан могао задржати власт а да она у исти мах добије легалну форму која ће држави обезбедити стабилност? То је било и у интересу Цезарове странке, јер Октавијан није победу извојевао сам. Његови сарадници, учесници у борби за власт, очекивали су награду. Октавијан је извукао поуку и из Цезаровог примера: отворена монархија, која би представљала раскид са републиканском прошлошћу, показала се политички неодрживом. Такав модел власти резултирао је Цезаровом изолацијом, чак и у оквирима властите странке, и убиством. Римски грађани, нарочито политичка елита (сенаторска аристократија), претрпели су ужасе дводеценијских грађанских ратова и проскрипција, и били су спремни да прихвате владавину једног човека, јер је једино то био начин да се обезбеди унутрашњи мир и лична сигурност. [В. Тацит, *Анали* 3, 28: *Није било другог лека разједињеној отаџбини сем да један њоме влада*.] Али, мало ко би прихватио потпуно рушење старог система. То пре свега важи за Октавијанове присталице који су у старом систему могли видети своје будуће место. Зато је Октавијан одлучио да поново успостави републику, макар само номинално. Легалне основе за обезбеђивање своје власти он је могао наћи у ванредним мерама којима се прибегавало током позне Републике да би се превазишле кризне ситуације. Овлашћења која су сенат и народ додељивали Помпеју Великом, Красу и Цезару већ су била уграђена у републикански систем, и самим тим прихватљива као традиционална. Требало је само након победе над Антонијем извршити извесне припреме и изабрати прави час у коме ће се у исти мах поново успоставити Република и обезбедити Октавијанова власт.

**Период између 31. и 27. године** био је од одлучујући како за политичку будућност самог Октавијана тако и за настанак новог поретка. Октавијан је од 31. године узастопно био конзул. Још 36. године народ га је прогласио сакросанктним. Док је био на истоку, он је 30. године добио низ признања и почасти: слављен је као миротворац, свештеници државне религије унели су његово име у све молитве и завете боговима; добио је право да ствара нове патрицијске родове и још нека трибунска овлашћења (мада нема никаквих показатеља да их је и користио пре 23. године). Титула imperator званично је постала саставни део његовог имена 38. године:

Imperator Caesar Divi filius

Император Цезар син Божанског (Јулија Цезара)

[„Император“ је општи назив за римског војсковођу, магистрата са империјумом. Титулу „император“ добијали су римске војсковође, углавном проконзули, када би их војници, након велике победе у рату, на самом бојном пољу поздравили тим именом. Тај војнички поздрав био је предуслов да сенат војсковођи одобри тријумф. Титулу императора војсковођа је имао право да носи до тријумфа. Октавијана је војска први пут поздравила као императора после Мутинске битке 43. године.]

Августа месеца 29. године, Октавијан се са истока вратио у Италију и прославио је троструки тријумф: освајања у Илирику, победа код Акција над Клеопатром и освајање Египта. Наступање периода општег мира симболично је најављено одлуком сената о затварању капија Јанусовог храма у Риму. Затим је уследила масовна демобилизација. Октавијан је распустио преко тридесет легија: 100.000 ветерана насељено је у колоније у Италији и у провинцијама на земљу која је углавном купљена новцем добијеним из египатске краљевске ризнице.

Октавијан је 29. и 28. године био конзул заједно са Агрипом. Тада су добили посебно, цензорско овлашћење (censoria potestas) да спроведу ценз и изврше ревизију сената. Број сенатора је сведен са 1000 на 800, недостојни чланови су избачени са списка (углавном они који нису потицали из сенаторског сталежа а уведени су у сенат под Цезаром и у време тријумвирата) а на његов почетак стављено је Октавијаново име као **принцепса** **сената** (princeps senatus). И најзад, једним законским актом Октавијан je објавио општу амнестију и укинуо све уредбе које је донео у својству тријумвира током грађанских ратова.

**Почасни натпис из Рима** (29. година пре Хр.):

*Senatus populusque Romanus Imp(eratori) Caesari divi Iulii f(ilio) co(n)s(uli) quinct(ies) co(n)s(uli) design(ato) sext(ies) imp(eratori) sept(ies) re publica conservata.*

*Сенат и римски народ Императору Цезару, сину божанског Јулија, конзулу пети пут, изабраном за конзула шести пут, императору седми пут,*[[1]](#footnote-1) *зато што је сачувао републику.*

**Легенда на новцу** (28. година):

IMPERATOR CAESAR DIVI FILIVS CONSVL VI

LIBERTATIS POPVLI ROMANI VINDEX

*Император Цезар, син божанског Јулија, конзул шести пут*

*заштитник слободе римског народа*

**Дион Касије** (римски историчар и сенатор, II-III век), *Римска историја* 53, 1, 1-3:

*Следеће године* (28), *Цезар је био конзул шести пут и службу је вршио у сваком погледу у складу са најстаријом традицијом. Тако је Aгрипи, свом колеги у служби, предао свежњеве прућа* (fasces) *који му следују, а сам се служио осталима, и службу је по обичају предака окончао полагањем заклетве. Да ли је тако поступао и касније, не знам; јер, Агрипу је изузетно поштовао. . . Док је био конзул, поред уобичајених послова, спровео је ценз, и на списку грађана означен је као* princeps senatus*, што је био прави републикански обичај.*

Принципат: *Res publica restituta*

principatus „првенство“: од princeps „првак“, онај који је на челу неке друштвене групе

**princeps senatus**: први,најугледнији сенатор, онај чије име цензор ставља на прво место када саставља списак сенатора (album), први међу једнакима (primus inter pares), а то су бивши конзули, конзулари.

**principes viri**: први, водећи људи у Републици. Они су имали највећи ауторитет (auctoritas), који је произлазио из њихових заслуга за државу, моћи и утицаја. У време позне Републике, то име није увек употребљавано у похвалном смислу, јер принцепс је био и политички моћник који је узурпирао свој положај ради успостављања личне владавине (dominatio).

Термин princeps никада, ни после Августа, није служио као ознака за легалан појам власти. Август га употребљава само на два места у свом делу *Res gestae divi Augusti*, где трајање своје владавине везује за титулу принцепса.

**RGDA** 30:

*Панонска племена, до којих војска римског народа никада није била допрла пре него што сам ја постао принцепс* (*ante me principem*)*, покорио је мој пасторак и легат Тиберије Нерон.*

**RGDA** 32:

*Многи други народи, који никада раније нису размењивали посланства са римским народом нити су били са њим у пријатељским односима, дошли су под покровитељство римског народа када сам ја био принцепс* (*me principe).*

\* \* \*

**На почетку седмог конзулата, јануара 27. године,** Октавијан је одлучио да направи први корак у стварању новог поретка, монархије са републиканским ликом. Октавијан се одрекао апсолутне власти и управу државом је пренео на сенат и римски народ: поново је успостављена република(*res publica restituta*), законит поредак, који је био разорен у хаосу грађанских ратова.

**RGDA** 34:

*У време свог шестог* [28. г. пре Хр.] *и седмог* [27. пре Хр.] *конзулата, након што сам угасио пожар грађанских ратова, као апсолутни властодржац признат од свих, ја сам републику из своје власти пренео у надлежност сената и римског народа. У знак признања за такву заслугу, добио сам по сенатској одлуци име „Август“, довраци моје куће су у име државе окићени ловором а изнад врата окачен храстов венац; у Јулијевој курији постављен је златни штит који су ми, како сведочи натпис на штиту, посветили сенат и римски народ због моје храбрости, благости, праведности и оданости* (*боговима и отаџбини*)*. Од тог доба, нико ми није био раван по утицају* (auctoritas)*, али власти* (potestas) *нисам имао ништа више него остали који су ми били колеге у свакој магистратури.*

**Велеј Патеркул** (историчар, Августов савременик), *Римска историја*,2, 89, 3:

*После двадесет година завршени су грађански ратови, замрли су спољашњи, повраћен је мир . . . враћена је снага законима, ауторитет судовима, достојанство сенату, власт магистрата сведена на старинску меру . . . онај древни и негдашњи лик републике је повраћен.*

**Дион Касије**, *Римска историја* 53, 2, 5:

*На крају шестог конзулата* [**28. године**]*, једним јединим декретом* (Октавијан) *је* *поништио све одлуке које су биле донете у време ратова и страначких борби, а нарочито током заједничке власти са Антонијем и Лепидом. Како је та одлука наишла на одобравање и похвале, пожелео је да учини још један гест великодушности и тако задобије још веће поштовање, а и да народ својевољно потврди његов монархијски положај, уместо да испадне да их је он против њихове воље присилио. Пошто је претходно припремио себи одане сенаторе, он је, ступивши у свој седми конзулат, прочитао у сенату следећи говор* [**13. јануар 27. године**]...(У том говору Октавијан, према Диону Касију, сву државну управу препушта сенаторима као најбољима и најмудријима, а сам се повлачи у приватност; то чини и ради властитог добра и ради саме државе.)

Подела провинција

На сенатској седници **15. јануара 27. г.** , сенат је доделио Октавијану на управу неколико провинција на десет година. Тако је он био 27. године истовремено и конзул и проконзул. Осталим провинцијама управљали су проконзули и били су одговорни сенату, као и раније.

**Дион Касије**, *Римска историја* 53, 12:

*Цезар је ипак желео да се покаже наклоњеним народу па је изјавио да неће владати сам свим провинцијама, нити да ће онима којима буде владао то чинити довека. Сенату је, дакле, предао на управу слабије провинције, наводно зато што су умирене и не прети им никакав рат, а оне моћније задржао је себи, као због тога што нису безбедне и поуздане јер су угрожене од непријатеља споља или су и саме склоне побунама. Изговор му је био да сенат треба без страха да ужива у најлепшим плодовима власти, а само он да подноси напоре и опасности, а у ствари у таквим условима сенатори би остали ненаоружани и неспособни за рат, а само он би имао оружје и држао војску. Сходно томе, утврђено је да Африка, Нумидија, Азија, Грчка са Епиром, Далмација, Македонија, Сицилија, Крит са Либијом око Кирене, Битинија са прикљученим јој Понтом, Сардинија и Бетика припадну народу и сенату, а Цезару подручје Таракона, Лузитанци, Гали, нарбонски, лугдунски, аквитански, белгијски, и ти сами и они који живе на другој територији. Наиме, они Келти које ми зовемо Германима, заузели су читав део Белгике уз Рајну и назвали је Германијом, Горњом, тј. оном која допире до изворишта те реке, и Доњом, тј. оном која се пружа до Британског океана. Цезару су тада припале и такозвана Коиле Сирија, Феникија, Киликија и Египат. Касније је Кипар и Нарбонску Галију предао народу а за узврат узео Далмацију . . .*

53, 13, 1-2: *Тако су подељене провинције. Желећи да сенат и народ ослободи сваке помисли о својим монархијским амбицијама, Цезар се прихватио власти у додељеним му провинцијама на десет година. Обећао је да ће их за то време средити и разметљиво је додао да ће их и пре вратити уколико их брже умири. Потом је прво одредио да сенатори буду управници и у једним и у другим провинцијама изузев Египта (једино је ту поставио поменутог витеза из разлога који сам навео).* Следи излагање о управницима у царским и сенатским провинцијама, како се постављају, ког су ранга, колико им служба траје, какве су им обавезе и овлашћења, инсигније.

Диона Касија треба мало кориговати зато што неке провинције назива именима којa су имале у његово време, а неке провинције су касније подељене. Сенат је дакле добио на управу Африку (Нумидија је у њеном саставу), Азију, Ахају, Илирик (који је тек касније подељен на Далмацију и Панонију), Македонију, Сицилију, Сардинију, Крит са Киреном, Битинију са Понтом, Сардинију и Бетику (јужна Шпанија). Октавијан је добио две шпанске провинције (Тараконска Шпанија и Лузитанија), Нарбонску Галију, Галију Комату (подељена на три провинције: Лугдунска Галија, Аквитанија и Белгика; подручје уз леву обалу Рајне тада још није било организовано као провинција Доња и Горња Германија него је припадало Галији), Сирију, Кипар и Киликију. Египат је имао посебан статус, као царско (крунско) добро. Сенатске провинције нису биле сасвим без војске: легије су биле стациониране у Африци, Илирику и Македонији.

Почасти добијене од сената и римског народа 27. године

Зато што је успоставио мир, одрекао се апсолутне власти, обновио законит, грађански поредак, једноставно речено, вратио државу у нормално стање, Октавијан је у знак захвалности добио од сената име **Август** и низ почасти.

**Дион Касије**, *Римска историја* 53, 16, 4:

*Тада* (27. године), *одлучено је да се њему као вечитом победнику над непријатељима и спасиоцу грађана у знак почасти засади ловор пред улазом у двор, а изнад њега да се окачи храстов венац. Двор се зове палата* (palatium) *не зато што је одлучено да се тако зове, већ зато што је Цезар становао на Палатину (*Palatium) *и имао тамо свој штаб, мада је слава његовог боравишта потицала и отуда што је на том брду некада боравио Ромул; зато се и свака друга царска резиденција зове палата. Када је Цезар спровео своја обећања, сенат и народ су му подарили име Август. Пошто су хтели да му се обраћају неким посебним именом и предлагали и опредељивали се час за једно час за друго, Цезар изрази као нарочиту жељу да се назове Ромулом. Но, приметивши да је то изазвало подозрење да тежи краљевској власти, није на томе инсистирао. Добио је име Август, што значи да је нешто више од осталих људи: све најсветије и штовања вредне ствари означавају се као* augusta*.*

**Овидије** (песник Августовог доба), *Фасти*  1, 609:

*Све што је свето наши стари су звали* augusta*. Тако се зове и освештани простор* (templum*) који би свештеници својом руком ограничили и посветили. Од те речи је изведен и* augurium *и све оно што Јупитер својом моћи увећава и чини да расте, напредује и уздиже се.*

**Светоније** (писац царских биографија, I-II век), *Августова биографија* 7, 2:

*После је добио име Цезара, а онда Августа; један по тестаменту деда-ујака, а други на предлог Мунација Планка (у сенату). Премда су неки сматрали да га треба назвати Ромулом, као да је и он оснивач Града, ипак је превладало мишљење да би га требало назвати Августом зато што је то не само ново име него је и узвишеније, јер се и света места, као и она у којима се нешто посвећује обредом аугурија називају* augusta*.*

1. Овај назив у титулатури означава колико је пута Октавијан био поздрављен од легија као император након значајних битака. Тај назив не треба мешати са оним који је постао саставни део његовог имена. [↑](#footnote-ref-1)